આપણી મૂળ વાત હતી ઈન્ટરનેટ પર જોડાયેલા અસંખ્ય કોમ્પ્યુટરની. પોતાને ઑફલાઈન કરનારને કોઈ ખતરો નથી. ફેસબુક પર કોઈ આપણી ફ્રેન્ડશિપ બ્લોક કરી દે કે આપણે કોઈને બ્લોક કરી દઈએ તો કોઈ તકલીફ થતી નથી. કારણ એ કે આપણે અન્યના કોમ્પ્યુટરનું ‘અલગ અસ્તિત્વ’ સ્વીકારીએ છીએ. અન્ય કોઈ પોતાની ફેસબુક ના પેજ પર જે ઈચ્છે તે મેસેજ મૂકી શકે, પોતાના બ્લોગમાં જે લખવું હોય તે લખે, આપણને વાંધો નથી કારણ કે મૂળ વાત જે તે વ્યક્તિની ‘અલગતા’ની છે. આ જ વાત આપણે જીવનમાં બંધાતા સંબંધોમાં સ્વીકારવા તૈયાર થતાં નથી. સામે વાળી વ્યક્તિને પણ પોતાનું જુદું વર્તન / વિચાર હોઈ શકે. પણ આપણે આ ‘અલગતા’ સ્વીકારતા નથી. આથી જ્યારે આપણા વિચાર / વર્તન સાથે સામેની વ્યક્તિના વિચાર / વર્તનનું ‘મેચિંગ’ ન થાય ત્યારે દુઃખ થાય છે. સામે પક્ષે પણ એવો જ પ્રયત્ન હોય છે પણ જો સામસામે બન્ને પોતપોતાને ‘અલગ’ સ્વીકારી લે તો સંબંધોમાં બાંધછોડ શક્ય બને. આ અલગ અસ્તિત્વને નહીં સ્વીકારવાની વાત જ સંબંધોનું અગત્યનું સ્પામ ફિલ્ટર છે જે સંબંધોને શરૂ થતાં પહેલા સ્પામ ફોલ્ડરમાં ડાયવર્ટ કરી દે છે પરંતુ સામે વાળાના વિચાર / વર્તન મારાથી અલગ હોઈ શકે એટલું સ્વીકારી લો. જુઓ, સંબંધોમાં મધુરતા આવી જશે. સંબંધોને સ્પામ જાહેર કરતું બીજું ફિલ્ટર છે ‘માન્યતા’ આપણે મોટા થતાં હોઈએ, આપણું સામાજીકરણ (સોસિયલાઈઝેશન) થતું હોય ત્યારે આપણને અન્ય તરફથી વિવિધ સંદેશાઓ મળતાં રહે છે. આમ કરીએ તો આમ થાય, આવું તો હોય જ નહીં વગેરે વગેરે… આવા સંદેશાઓ વારંવાર મળવાથી ધીમે ધીમે તે માન્યતામાં ફેરવાઈ જાય છે. પિતા માને છે કે બાળકો આજ્ઞાંકિત હોવા જોઈએ. હું ઈચ્છું તેમ તેઓએ વર્તવુ જોઈએ.